
ועדת החוקה, חוק ומשפט

הכנסת השמונה עשרה





נוסח לא מתוקן

מושב שני

פרוטוקול מס' 194
מישיבת ועדת החוקה, חוק ומשפט

יום שלישי, כ"ח באייר התש"ע  (11 במאי 2010), שעה  13:00

סדר היום:

הצעת חוק אימוץ ילדים (תיקון מס' 7), התשס"ט-2008, הצעתו של חבר הכנסת זבולון אורלב

הצעת הוועדה להחלת דין רציפות - אישור

נכחו:

חברי הוועדה:

דוד רותם – היו"ר

זבולון אורלב

מוזמנים:

עו"ד ליאורה אברמוביץ, הלשכה המשפטית, משרד הרווחה והשירותים החברתיים

ייעוץ משפטי:

מנהל הוועדה:
דורית ואג

רשמה וערכה:
אהובה שרון – חבר המתרגמים בע"מ

הצעת חוק אימוץ ילדים (תיקון מס' 7), התשס"ט-2008

הצעתו של חבר הכנסת זבולון אורלב

הצעת הוועדה להחלת דין רציפות – אישור

היו"ר דוד רותם:

אני מתכבד לפתוח את ישיבת ועדת החוקה, חוק ומשפט. על סדר היום הצעת חוק אימוץ ילדים (תיקון מס' 7), התשס"ט-2010, הצעתו של חבר הכנסת זבולון אורלב, בקשה להחלת דין רציפות.

זבולון אורלב:

בכנסת הקודמת חברתי חברת הכנסת קולט אביטל ואנכי הגשנו שתי הצעות חוק נפרדות שיתקנו את חוק האימוץ. תחילת העניין היה האפשרות לחזור מהסכמה בעקבות פרשה שהתפרסמה. ועדת החוקה עבדה קשה מאוד במהלך הכנסת הקודמת אבל לצערנו הקריאה הראשונה הייתה בשלהי הכנסת הקודמת ולכן ביקשתי להחיל את הרציפות.

אני מודה לוועדת השרים על שאישרה את החלת הרציפות ואני מודה לך אדוני על שהזדרזת להעמיד את הנושא על סדר היום כך שנוכל להשלים את זה בכנסת הנוכחית.


חשוב לומר שאמנם אין אלפי אימוצים במדינת ישראל, אבל כל אימוץ הוא עולם ומלואו. כלומר, אם אומרים שכל אדם הוא עולם ומלואו, בוודאי סוגיית האימוץ היא עולם ומלואו ואלה ממש דיני נפשות. אני מאמין שנוכל להשלים את החקיקה.

היו"ר דוד רותם:

אדוני יודע מהי החלטת ועדת השרים בנושא הרציפות?

זבולון אורלב:

לא.

היו"ר דוד רותם:

ההחלטה היא בכפוף להשמטת סעיף 8 ותיאום הליכי החקיקה עם משרדי המשפטים, הרווחה והשירותים החברתיים והאוצר.

זבולון אורלב:

מקובל עלי. סעיף 8 דן בסוגיית הייצוג, מייצג נפרד למאומץ.

היו"ר דוד רותם:

זה מקובל עליך.

זבולון אורלב:

כן. מקובל עלי.

היו"ר דוד רותם:

ההתחייבות שלך לפניכם.

זבולון אורלב:

היא שלי כלפי הממשלה. זה מה שהתבקשתי.

היו"ר דוד רותם:

ברור שזאת לא התחייבות של הוועדה.

זבולון אורלב:

ברור. הוועדה עצמאית.

היו"ר דוד רותם:

אני מאוד מודה לך.

ליאורה אברמוביץ:

אנחנו מסכימים להחלת רציפות בכפוף להורדת סעיף 8, סעיף הייצוג, וכמו תמיד, בתיאום עם משרדי הממשלה הרלוונטיים.

זבולון אורלב:

ביקשתם להשמיט את הסעיף הזה גם לקראת הקריאה הראשונה? 

ליאורה אברמוביץ:

לא.

זבולון אורלב:

אין לי ברירה. אני לא הולך על השיטה של הכל או לא כלום.

היו"ר דוד רותם:

אתם מסכימים לרציפות בכפוף להסכמתו של חבר הכנסת אורלב להוריד את סעיף 8 ולתאם. אתם גם יודעים שזה לא מחייב את הוועדה.


אנחנו מצביעים.

ה צ ב ע ה

הבקשה להחיל דין רציפות - אושרה


הצעת הוועדה להחיל דין רציפות על הצעת חוק אימוץ ילדים (תיקון מספר 7) – אושרה.  תודה רבה.

הישיבה ננעלה בשעה 13:05

